Document ID: /roh_data/filtered/fineweb-2-filterrobots_roh.jsonl.gz/5521

giug da scandal
Il venderdis sera ha l'equipa da Bruno Steiner e Rico Tirri astgau giugar a Rabius encunter la ferma equipa da Razén. El davos giug dalla runda d'atun haveva la secunda spiars cun 10-1 ordeifer. Ord quei motiv havevan ils giuvens aunc in quen aviert.
Cun la tactica da destruir il giug da Razén e da far aschi pauc constructiv sco pusseivel dueva la revantscha gartegiar. Razén entscheiva sco ils pumpiers: Naven dall'emprema minuta van els tut quei che la polizia lubescha. Il CB lai denton buca impressiunar e tegn encunter cun tut quei ch'ins ha. Razén gioga agressiv e cun fauls maligns. Gia ellas empremas minutas sto il CB prender encunter fridas da violenza. Il CB dat aber anavos e gioga medemamein agressiv. Ei varga biebein 30 minutas entochen ch'igl emprem giugadur da Razén sgola giu dil plaz. Quei suenter ina dallas numerusas attaccas maltscheccas enviers il CB. Igl arbiter reparta bia cartas, ha denton negina lingia e consequentamein aboslutamein buca sut controlla il giug. Suenter 45 minutas battaglia cun quasi neginas schanzas ei a tuts clar ch'il giug ei mo da gudignar sur la battaglia.
Suenter pausa vegn Razén baul tier ina gronda schanza. Igl attaccader setta il bal denton sur il gol ora. Il giug d'attaccas malignas va vinavon ed ils aspectaturs ein pli e pli cargai. Ella 75aval minuta sgola il secund giugadur da Razén giu dil plaz. Cuort suenter sto medemamein il Stefano terminar il giug cun la carta cotschna. Da menziunar ei ch'il Stefano ha fatg nuot. La minutas vargan e l'agressiun ei pli e pli gronda. Entochen la 90avla minuta vegnan las equipas tier mo paucas schanzas. Ella 90avla minuta vegn Razén tier in corner. Razén sieta il corner sin la petga cuorta. Il bal seglia naven dil tgau dil Fabian ella petga e dat per plaun. Igl arbiter schula e muossa il segn da gol. Negin aber veramein negin sil plaz sa capir quella decisiun. Ils giugadurs, entgins aspectaturs, trenader sturmegian sigl arbiter per lavar hutlas. Tut senza success. Igl arbiter pren buca anavos sia decisiun. Aschia spiarda il CB in giug da ballapei cun la tempra da rugby. Igl ei trest e deplorabel ch'il CB spiarda quei giug muort igl arbiter. Il gol dil Wembley ei historia. A Trun dat ei ussa il gol da Rabius. Ich habe fertig.